VENDIM
Nr. 59, datë 7.7.2014

PËR KUALIFIKIMIN E IMPIANTIT PRODHUES TË SHOQËRISË “BISTRICA 3 ENERGY” SHPK NGA HEC-et “BISTRICA 3” DHE “BISTRICA 4”

Në mbështetje të neneve 8, pika 2, germa “ll”, 9 dhe 39 të ligjit nr. 9072, datë 22.5.2003 “Për sektorin e energjisë elektrike”, të ndryshuar, nenit 3, pika 1, germa “f”, të ligjit nr. 138/2013, datë 2.2.2013, “Për burimet e energjisë së rinovueshme”; nenit 9, pika 1, dhe pika 2, germa “a” të Rregullave dhe Procedurave të Certifikimit të Prodhimit të Energjisë Elektrike nga Burimet e Rinovueshme të miratuara me vendimin e Bordit të Komisionerëve nr. 9, datë 21.2.2007, Bordi i Komisionerëve, në mbledhjen e tij të datës 7.7.2014, pasi shqyrtoi aplikimin e paraqitur nga shoqëria “Bistrica 3 Energy” sh.p.k., për kualifikimin e impiantit prodhues për HEC-et “Bistrica 3” dhe “Bistrica 4”, si burim i rinovueshëm energjie,
konstatoi se:
Aplikimi i paraqitur nga shoqëria “Bistrica 3 Energy” sh.p.k., është plotësuar konform Rregullave dhe Procedurave të Certifikimit të Prodhimit të Energjisë Elektrike nga Burimet e Rinovueshme, si më poshtë:
- Neni 7, pika 1 , germat “a”, “b”, “c”, “d”;
Përshkrimi i përgjithshëm i centralit.
Ky dokumentacion është dhënë i saktë dhe i plotë.
- Neni 7, pika 2, germat “a”, “b”, “c”, “d”
Dokumentacioni vijues grafik, korografia, planimetria e përgjithshme, skema funksionale etj.
Ky dokumentacion është paraqitur në mënyrë korrekte. 
- Neni 7 pika 3, germat “a”, “b”, “c”
Përshkrimi i centralit.
Ky dokumentacion është dhënë i saktë dhe i plotë.
Për gjithë sa më sipër cituar, Bordi i Komisionerëve të ERE-s
Vendosi: 

1. Të kualifikojë impiantin prodhues të shoqërisë “Bistrica 3 Energy” sh.p.k., për HEC-et “Bistrica 3” dhe “Bistrica 4”, si burim i rinovueshëm energjie.
2. Ngarkohet Drejtoria e Licencimit dhe e Monitorimit të Tregut të njoftojë aplikuesin lidhur me vendimin e Bordit të Komisionerëve të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.

